ธปท.เผยเฟดคงดอกเบี้ยดึงเงินบาทอ่อน 0.3%
ธปท.เผยเฟดคงดอกเบี้ย 0-0.25% ทำเงินบาทอ่อนค่าลงเล็กน้อย 0.3% แนะนักลงทุนซื้อป้องกันความเสี่ยงอัตราแลกเปลี่ยนจากทิศทางเงินบาทเคลื่อนไหวได้ 2 ทิศทาง
18 ก.ย. 2558

ธปท.เผยเฟดคงดอกเบี้ย 0-0.25% ทำเงินบาทอ่อนค่าลงเล็กน้อย 0.3% แนะนักลงทุนซื้อป้องกันความเสี่ยงอัตราแลกเปลี่ยนจากทิศทางเงินบาทเคลื่อนไหวได้ 2 ทิศทาง
นางจันทวรรณ สุจริตกุล ผู้ช่วยผู้ว่าการ สายตลาดการเงิน ธนาคารแห่งประเทศไทย(ธปท.) กล่าวว่า ผลการประชุมของธนาคารกลางสหรัฐฯ (เฟด)เมื่อคืนที่ผ่านมา (17 ก.ย.) ที่มีมติคงอัตราดอกเบี้ยที่ 0– 0.25% ไว้ก่อน เพื่อจะได้รอประเมินความต่อเนื่องของการฟื้นตัวทางเศรษฐกิจ และเพิ่มความมั่นใจว่าแนวโน้มของเงินเฟ้อจะปรับตัวเข้าสู่เป้าหมายในระยะยาวที่ 2% ได้นั้น มีต่อตลาดในภูมิภาคเล็กน้อย โดยในช่วงเช้าไม่ได้มีการเปลี่ยนแปลงอย่างมีนัยสำคัญ ทั้งนี้ ค่าเงินและดัชนีตลาดหลักทรัพย์ในภูมิภาคปรับตัวในลักษณะผสม เช่นเดียวกับค่าเงินบาทที่เคลื่อนไหวอยู่ในกรอบ ล่าสุด เงินบาทอยู่ที่ระดับ 35.84 บาท (ณ 9.00 น.)ปรับอ่อนค่าลงเล็กน้อย 0.3%เทียบกับระดับปิดตลาดเมื่อวานนี้
“สำหรับผลกระทบที่เกิดขึ้นกับตลาดการเงินมิได้รุนแรงและเป็นไปตามที่คาดการณ์ไว้ กล่าวคือ ค่าเงินเหรียญสหรัฐปรับอ่อนค่าลงบ้างประมาณ 1%เมื่อเทียบกับเงินสกุลหลักอื่นๆ ขณะที่อัตราผลตอบแทนพันธบัตรรัฐบาลสหรัฐฯ ระยะสั้นปรับลดลงเล็กน้อย จากการกลับเข้ามาซื้อของนักลงทุน ส่วนตลาดหุ้นดาวน์โจน( Dow Jones) ของสหรัฐฯ ผันผวนบ้าง แม้ในช่วงแรกจะตอบรับเป็นบวก แต่ปิดตลาดปรับลดลง เนื่องจากมองว่าเศรษฐกิจโลกมีความเสี่ยงมากขึ้น” นางจันทวรรณกล่าว
ผู้ช่วยผู้ว่าการ ธปท. กล่าวว่า อย่างไรก็ดี ถึงการปรับดอกเบี้ยของเฟดจะเลื่อนออกไปบ้าง แต่ความผันผวนในตลาดการเงินโลกน่าจะคงอยู่ต่อไปจากความเสี่ยงของการฟื้นตัวของเศรษฐกิจโลกโดยเฉพาะเศรษฐกิจจีน ธปท. จึงจะยังติดตามสถานการณ์ในตลาดการเงินโลกอย่างใกล้ชิด ขณะเดียวกันภาคเอกชนก็ควรจะระมัดระวังและเตรียมความพร้อมรับมือกับค่าเงินที่ยังผันผวนได้ เนื่องจากค่าเงินยังมีโอกาสเคลื่อนไหวผันผวนได้ทั้ง 2 ทิศทาง โดยอาจพิจารณาใช้เครื่องมือป้องกันความเสี่ยงด้านอัตราแลกเปลี่ยน เพื่อลดทอนผลกระทบด้านลบที่อาจเกิดขึ้น
ทั้งนี้ การตัดสินใจคงดอกเบี้ยของเฟดคงเป็นการให้ความสำคัญกับสถานการณ์เศรษฐกิจโลกที่อาจส่งผ่านไปสู่เศรษฐกิจสหรัฐ โดยเฉพาะจากการชะลอตัวของจีนและกลุ่มประเทศตลาดเกิดใหม่ ซึ่งการตัดสินใจคงดอกเบี้ยของเฟดดังกล่าวก็เป็นสิ่งที่นักลงทุนในตลาดการเงินโลกส่วนใหญ่คาดหมายไว้แล้ว